钦定古今图书集成/明伦汇编/官常典/第103卷 > 《建平王太妃周氏行状》前人
## 钦定古今图书集成/明伦汇编/官常典/第103卷 > 《建平王太妃周氏行状》前人

窃闻侯服之誉，非黄冠能敷；玉食之门，宁皂衣所述。
谅畏褒虚美于君后，被空名于鼎贵。然有汉臣诔行，
晋史书德者，亦云实而已焉。伏见国太妃禀灵惟岳，
集庆自远，世擅淮汝，族冠畴代。故以载曜声书，式炳
縢牒矣。太妃诞巽离之正和，函云露之中气，凝采龆
岁，贲章笄年。若迺彤管女图之学，纂组绮缟之工，升
“降处谦之仪，柔静居顺之节，莫不中道若性，不严而
成。故誉满闱阈，声闻轩殿。”以元嘉某年，归于故司徒
宣简王。既而第高恒伦，秩逾外品，青轩华毂，用光国
辉；“素壁丹墀，实隆家贵。具惟姻娣，靡不式瞻。而居尊
以简，训卑以弘，躬谨兰闺，身㧑椒第。若卫娥之炯行，
樊嬴之英操，方之蔑如也。”大明二年，宣简王薨。太妃
藉悲用礼，抚孤用慈，柔懿之德愈彰，肃敬之问日被。
虽文伯之母，言不逾阈；莒相之主，行存乎勤，无以过
也。大明某年，拜建平王太妃。是时今王春秋方富，德
业未隆，藉兹金响，终能玉播，故绮襦出宰，弱冠升朝
者，亦太妃劬劳之训也。谓天盖高，降年不永，以泰豫
元年二月三日，薨于荆州之内寝。凡厥远迩，以哀以
叹。今祖行有期，泉穸无远，素旗望路，彩旌思“归。所以
垂宣徽容，髣髴金石者，谨详牒行状，具以申言。”